87. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΟΙΚΟΝΟΜΙΑΣ Αριθ. 394340/1419 της 19 Ιουν./15 Ιουλ.  1972 (ΦΕΚ Β΄ 487) Περί καθιερώσεως ειδικού εντύπου προσφοράς εις προμηθευτάς μετέχοντας εις διαγωνισμούς Κρατικών Αγορών. Έχοντες υπ’ όψιν: 1.Τας διατάξεις του N.Δ. 957/71 «περί Υπουργικού Συμβουλίου και Υπουργείων» και 3095/54 «περί οργανώσεως και λειτουργίας της Υπηρεσίας Κρατικών Προμηθειών», ας ταύτα ετροποποιήθησαν μεταγενεστέρως. 2.Το γεγονός ότι αι υπό των προμηθευτών υποβαλλόμεναι προσφοραί συντάσσονται ανομοιομόρφως, ένιαι δε εξ αυτών κατά τρόπον ώστε να μη δύνανται να αξιολογηθούν επακριβώς, ενώ εις ετέρας τα αναγραφόμενα βασικά στοιχεία δεν είναι πλήρη και σαφή, δημιουργουμένων ούτω αμφισβητήσεων και δυσχερειών και προς τον σκοπόν δημιουργίας προϋποθέσεων αμέσου συγκρίσεως των προσφορών και ταχείας εξαγωγής των αποτελεσμάτων των διαγωνισμών, αποφασίζομεν: Εγκρίνομεν το συνημμένον τη παρούση ειδικόν έντυπον προσφοράς και ορίζομεν όπως από 15 Ιουλίου ε.ε., άπαντες οι προμηθευταί, οι μετέχοντες των διαγωνισμών Κρατικών Αγορών, προσφέροντες προϊόντα Ελληνικής παραγωγής, συντάσσωσι τας προσφοράς των επί του ειδικού τούτου εντύπου, όπερ θα παραλαμβάνωσιν, μετά του σχετικού φακέλλου καταθέσεως της προσφοράς, εκ του οικείου Τμήματος των Διευθύνσεων Κρατικών Αγορών, πλην εξαιρουμένων περιπτώσεων, δι’ ας, δι’ ειδικής αποφάσεως θα ορίζεται ότι δεν καθίσταται εφικτή η χρησιμοποίησις του εν λόγω εντύπου. Αι Διευθύνσεις Κρατικών Αγορών, προς ας κοινοποιείται η παρούσα, εντέλλονται όπως αναγράφωσιν εις τας Διακηρύξεις την υποχρέωσιν χρησιμοποιήσεως του ως άνω ειδικού εντύπου υπό των προμηθευτών ειδών Ελληνικής παραγωγής. Η παρούσα μετά των σχετικών εντύπων δημοσιευθήτω δια της Εφημερίδος της Κυβερνήσεως. (Υπόδειγμα εις την επομένην σελίδα) 